钦定古今图书集成/明伦汇编/宫闱典/第050卷 > 宪宗万贵妃
## 钦定古今图书集成/明伦汇编/宫闱典/第050卷 > 宪宗万贵妃

按：《明外史后妃传》：“贵妃万氏，诸城人，小字贞儿。父贵，
为邑掾吏，坐事谪居霸州，见《外戚传》。妃生四岁，选入
掖庭，为孙太后宫女。及长，侍宪宗于东宫。宪宗年十
六即位，妃已三十有五矣，宠之颛房，遂谮废皇后吴
氏。妃机警谲变，善迎帝意，六宫希得进御。帝每游幸，
妃戎服前驱。成化二年正月，生皇第一子，帝大喜，为”
遣中使祈诸山川，遂册封贵妃。皇子未期薨，贵妃亦
自是不复娠矣。当是时，帝未有子，言者每劝溥恩泽，
然未敢显言妃妒也，惟给事中李森言之。四年秋，彗
星屡见，大学士彭时、尚书姚夔复以为言。帝曰：“内事
也，朕自主之。”寻给事中魏元、御史康永韶等疏入，皆
不听。妃益骄。中官用事者一忤意，立见斥逐。掖庭御
幸有身，饮药伤堕者无数。孝宗之生，顶寸许无发者，
药所中也。孝宗母纪淑妃之死，实妃为之。佞幸钱能、
覃勤、汪直、梁芳、韦兴辈皆假贡献，科敛民财，倾竭府
库，邀结贵妃欢，戕害善良，弄兵构祸，民无宁日。奇技
淫巧，祷祠宫观，糜费无算。居久之，芳等惧他日太子
立，将治己罪，说贵妃劝帝易太子而立兴王。贵妃然
之，因要帝易储。会泰山震，群臣奏应在东宫，帝心惧，
事乃寝。二十三年春，贵妃薨。帝辍朝七日，谥曰恭肃
端慎荣靖。葬天寿山。弘治初，御史曹璘请削贵妃谥
号，鱼台县丞徐顼请逮治诊视纪太后。诸医捕万氏
家属，究问当时暴薨状。孝宗仁厚，重违先帝意，已之。